## Turisme Comunitat Valenciana reforça la promoció del turisme nàutic a França

*** La Generalitat participa en el saló nàutic internacional Grand Pavois que acull la localitat francesa de la Rochelle**

Turisme Comunitat Valenciana té entre els seus objectius la dinamització i l'aprofitament dels recursos turístics de la Comunitat Valenciana mitjançant l'impuls de productes que contribuïsquen a generar experiències turístiques que ens distingisquen de destinacions competidores. I entre estos recursos, es troba el turisme nàutic, producte al qual estos dies la Generalitat Valenciana ha donat un impuls en la seua promoció i en la seua visibilitat.

D'esta manera, Turisme CV participa del 20 al 25 de setembre, en el saló nàutic internacional Grand Pavois que acull la localitat francesa de la Rochelle; un esdeveniment creat en 1973 que s'ha convertit en un dels salons aquàtics líders i imprescindibles del calendari nàutic internacional. Es tracta d'un certamen que acull prop de 800 marques, 750 vaixells, 300 d'estos flotants i reunix 85.000 visitants en tan sols sis dies.

En esta edició, la Comunitat Valenciana disposa d'un espai dins de l'estand de Turespaña, on promociona tots els recursos del turisme nàutic de la regió i on, a més, té presència l'Agrupació de Ports Esportius de la Comunitat Valenciana.

Un espai on també tenen cabuda les empreses adherides al programa CreaTurisme per a mostrar les seues experiències turístiques. Actualment, este programa d'impuls al producte turístic propi de Turisme CV, compta amb 409 empreses adherides a la línia Actiu i Esportiu, de les quals més d'un centenar corresponen a activitats nàutiques.

Fecha: 20/09/2023